Document ID: /fineweb-2-swissfilter-quality_10-filterrobots/filtered/05603.jsonl.gz/59

Forum koji privlači najistaknutije predstavnike finansijskih krugova prilika je za svetske lidere da uspostave komunikaciju sa finansijskom elitom.
U Davosu okupiće se tako eksperti iz polja politike, ekonomije, medija, a organizatori poručuju da se svet drastično promenio poslednjih godina. U pozivnici se navodi da su se geostrateški rascepi pojavili na više frontova, te da imaju daleke političke, ekonomske i društvene posledice. Realpolitika, dodaju organizatori, nije više samo relikt Hladnog rata, a ekonomski prosperitet i socijalna kohezija nisu više isti.
– Politički, novi i podeljeni narativi transformišu vladavinu. Ekonomski, formulišu se politike radi očuvanja prednosti globalne integracije, pri čemu ograničavaju zajedničke obaveze kao što su održivi razvoj, inkluzivni rast i upravljanje četvrtom industrijskom revolucijom. Socijalno, građani žele odgovorne vlade. A društveni ugovor između država i njihovih građana sve više nastavlja da erodira – navodi se u pozivnici ove organizacije.
Ko će sve doći u Davos
Čini se da je glavna vest da će se ove godine na Davosu pojaviti američki predsednik Donald Tramp. Iz Bele kuće poručili su da će Tramp iskoristiti priliku da u Davosu govori o svojoj agendi „Prvo Amerika“, za koju kritičari kažu da predstavlja povlačenje iz globalnog rukovođenja zasnovanog na demokratskim principima.
Organizatori Svetskog ekonomskog foruma naveli su da će učešće Trampa na godišnjoj konferenciji Svetskog ekonomskog foruma (WEF) u Davosu omogućiti učesnicima da dobiju direktan uvid u političke i ekonomske prioritete SAD.
– Očekuje se i dolazak američkog ministra finansija Stivena Menučina, ministra trgovine Vilbura Rosa i trgovinskog predstavnika SAD Roberta Lajthajzera – izjavila je portparolka WEF-a Fon Maturos, a prenosi agencija AP.
Saopštenje WEF-a je usledilo nakon što je Bela kuća potvrdila Trampovo učešće na forumu, koji će okupiti oko 350 političkih lidera, na stotine direktora kompanija i predstavnika civilnog društva.
Američki list „Vašington post“ je ukazao da će Tramp biti prvi američki predsednik od Bila Klintona koji će se obratiti učesnicima tog foruma, a AP podseća da su američki predsednici retko kada dolazili na ovaj skup i da je SAD prošle godine predstavljao tadašnji potpredsednik Džo Bajden.
Indijski premijer glavni govornik u Davosu
Indijski premijer Narendra Modi će ove godine biti glavni govornik, što je prvi put da jedan indijski premijer boravi u Davosu od 1997. godine.
Očekuje se i dolazak francuskog predsednika Emanuela Makrona i britanske premijerke Tereze Mej.
Naravno, neizostavani gosti su šefica Međunarodnog monetarnog fonda Kristin Lagard, direktror IBM Đini Rometi, norveški premijer Erna Solberg.
Svoje učešće na ovogodišnjem samitu potvrdili su i kineski predsednik Si Đinping, bivši britanski premijer Gordon Braun, kanadski premijer Džastin Trudo i šef izraelske vlade Bendžamin Netanjahu.
Ekonomskom forumu u Davosu prisustvovaće i Šeril Sendberg iz kompanije „Fejsbuk“, koosnivač „Gugla“ Sergej Brin i Antoni Skaramuči, koji je kratko bio direktor komunikacija u Trampovoj Beloj kući.
Srpsku delegaciju predvodiće predsednik Aleksandar Vučić, a očekuje se da će se na marginama samita sresti sa američkim predsednikom, iako takve vesti još nisu potvrđene.
Ko je osnovao forum?
Svetski ekonomski forum osnovao je 1971. Klaus Švab, nemački profesor ekonomije. Tema prvog skupa bila je kako usvojiti američki način upravljanja. Dve godine kasnije, konferencija je proširila fokus na globalnu ekonomiju i društvene teme i od tada ovo mesto u Alpima okuplja svetsku političku i poslovnu elitu.